Meeste Christene nóg wêreldwyd vervolgArgieffoto ter illustrasie. (Foto: Unsplash) Meer as 360 miljoen – een uit sewe – Christene wêreldwyd word tans vervolg weens hul geloof. Dit is die hoogste vlakke van vervolging nóg sedert Geopende Deure Internasionaal sy eerste Wêreldwaarnemingslys byna drie dekades gelede uitgereik het. Luidens dié organisasie se jongste lys van 50 lande waar Christene vervolg word, word 20 miljoen meer Christene die afgelope jaar vervolg vergeleke met die vorige jaar, toe een uit agt Christene wêreldwyd hoë vlakke van godsdienstige vervolging beleef het. Afghanistan is nou die gevaarlikste plek in die wêreld om ŉ Christen te wees nadat die Taliban in Augustus verlede jaar aan bewind gekom het. Dié land vervang Noord-Korea nadat dit vir die afgelope 20 jaar as die land met die meeste vervolgings van Christene aangewys is. Vervolging in Noord-Korea het ten spyte hiervan steeds rekordhoogtes bereik en plaas Noord-Korea in die tweede plek. Somalië is tans die derde gevaarlikste plek om die Christengeloof uit te leef, terwyl Nigerië weer as die gewelddadigste land vir Christene aangewys is. Drie van die topvyf gewelddadigste lande is op die Afrika-kontinent geleë. Geweld teenoor Christene Die aantal Christene wat weens hul geloof doodgemaak is, het vanaf 4 761 geregistreerde gevalle tot 5 898 gestyg. Altesame 4 650 (79%) van dié Christene is in Nigerië doodgemaak. Die getal aanvalle op kerke het ook toegeneem – vanaf 4 488 tot 5 110 – terwyl die getal aanhoudings en inhegtenisnemings met 44% tot 6 175 gestyg het. Altesame 1 315 van dié voorvalle het in Indië plaasgevind. Die belangrikste veranderinge op die mees onlangse lys: Lynette Leibach, uitvoerende direkteur van Geopende Deure Suider-Afrika, sê vanjaar se Wêreldwaarnemingslys skets ŉ somber prentjie. “Afghanistan se styging tot die topposisie is uiters kommerwekkend. Afgesien van die ontelbare gevalle van swaarkry wat dit verteenwoordig, stuur dit ook ŉ baie duidelike boodskap aan Islamitiese ekstremiste oor die hele wêreld dat hulle sonder enige vervolging kan voortgaan met hul brutale stryd vir invloed.”